《题周氏棣华堂》
宋代·李处权

管蔡既失道，周公遂相残。
召公乃赋诗，棠棣良可观。
圣贤尚如此，末世讵得安。
斗粟与尺布，至今兴永叹。
汝南贤伯仲，乡评蔼芝兰。
冰清而玉洁，友于甚相欢。
鸿雁识先后，鹡鴒知急难。
同衣且共爨，怡怡生理宽。
壎箎翕和乐，学海闚波澜。
好爵岂终靳，未用咏考槃。
他年表门闾，紫荆出檐端。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。